欽定古今圖書集成/博物彙編/藝術典/第341卷

以2025年1月13日从维基文库导出

← 博物彙編 藝術典 第三百四十卷

欽定古今圖書集成

博物彙編 第三百四十一卷

博物彙編 藝術典 第三百四十二卷 →

姊妹计划: 数据项

欽定古今圖書集成博物彙編藝術典

第三百四十一卷目錄

醫部彙考三百二十一

情志門

黃帝素問〈陰陽應象大論　靈蘭祕典論　玉機真臟論　舉痛論　調經論　大

奇論　脈解篇　四時刺逆從論　經脈別論　宣明五氣論　風論　病能論　臟氣法時

論　痹論　診要經終論　氣交變大論　五常政大論　至真要大論　解精微論　六元

正紀大論　疏五過論〉

靈樞經〈邪氣臟腑病形篇　本神篇　經脈篇　淫邪發夢篇　行鍼篇　百病始生

篇　邪客篇　厥論　本臟篇　五癃津液別篇〉

扁鵲難經〈五積具五志〉

張機傷寒論〈恐怖之脈〉

華佗中藏經〈情欲成氣痹　恐怖死證〉

王叔和脈訣〈脈法〉

孫思邈千金方〈邪熱傷腎〉

劉完素六書〈笑病之原　悲病之原〉

張從政儒門事親〈九氣感疾更相為治衍〉

李梴醫學入門〈情病治法〉

李中梓醫宗必讀〈恐屬四臟〉

喻昌醫門法律〈心為臟腑之主〉

陳士鐸石室祕錄〈怒傷肝治法　膽怯治法〉

方〈補心丸　茯苓補心湯　半夏補心湯　十黃散　定志小丸　鎮心湯　又方　煮散

方　竹瀝湯　大鎮心散　小鎮心散　又方　石葦圓　內補散　鎮心丸　大鎮心丸

加味七氣湯　除濕補氣湯　甘麥大棗湯　預知子丸　香附甘草散　人參散　茯神散

補膽防風湯〉

單方

鍼灸

醫案

藝術典第三百四十一卷

醫部彙考三百二十一醫部彙考三百二十一

情志門情志門

《黃帝素問》

《黃帝素問》

《陰陽應象大論》

《陰陽應象大論》

「心在聲為笑」，在變動為憂，在志為喜，喜傷心，恐勝喜。

〈註〉心志喜，故發聲為笑。心獨無俞，故變動在志。心氣并於肺則憂，在志為喜，此心中和樂也。過於喜，則心志自傷。恐勝喜者，恐為腎志，水勝火也。

肝在聲為呼，在變動為「握」，在志為怒。怒傷肝，悲勝怒。

〈註〉「肝者將軍之官。故在志為怒。」而發聲為叫呼也。怒傷肝者，用志太過，則反傷其體矣。悲勝怒者，悲為肺志，以情勝情也。

脾在聲為「歌」，在變動為「噦」，在志為思，思傷脾，怒勝思。

〈註〉脾主運用，故其志在思，發聲為歌也。思傷脾者，用志則傷氣，氣傷則臟傷也。怒為肝志，故能勝思。

肺在聲為哭，在變動為欬，在志為憂。憂傷肺，喜勝憂。

〈註〉肺志在悲，故發聲為哭。臟氣變動，則及於喉而為欬也。若精氣并於肺則憂，憂傷肺者，過則損也。喜則氣散，故能勝憂。

腎在聲為「呻」，在《變動》為「慄」，在志為「恐。」恐傷腎，思勝恐。

〈註〉腎氣在下，故聲欲太息而呻出之。腎藏志，而為作強之官，故慮事而時懷恐怖也。恐傷腎者，恐懼而不解，則傷精也。思慮深則處事詳，故勝恐。

《靈蘭祕典論》

《靈蘭祕典論》

「膻中」者，臣使之官，喜樂出焉。

〈註〉膻中者，心主之宮城。心主包絡，位居膻中，而代君行令，故為臣使之官。心志喜，心主代君宣布，故喜樂出焉。

《玉機真臟論》

《玉機真臟論》

因而喜，大虛則腎氣乘矣，怒則肝氣乘矣，悲則肺氣 乘矣，恐則脾氣乘矣，憂則心氣乘矣，此其道也。故病 有五，五五二十五變，及其傳化。傳，乘之名也。

〈註〉因而喜大，則心氣虛而腎氣乘於心矣；怒則肝氣傷而肺氣乘於肝，思則脾氣傷而肝氣乘於脾，恐則腎氣傷而脾氣乘於腎，憂則肺氣傷而心氣乘於肺矣。如一臟虛而受乘，即傳之五臟，五臟有五變，則五五二十五變矣。如喜大而腎氣乘心，心即傳肺，肺傳肝，肝傳脾，脾傳腎，是五臟傳化，亦各乘其所勝，故曰：「傳」者，乘之名也。

《舉痛論》

《舉痛論》

百病生於氣也。怒則氣上，喜則氣緩，悲則氣消，恐則 氣下，寒則氣收，炅則氣泄，驚則氣亂，勞則氣耗，思則 氣結，怒則氣逆，甚則嘔血及飱泄，故氣上矣。喜則氣 和志達，榮衛通利，故氣緩矣。悲則心系急，肺布葉舉而上焦不通，榮衛不散，熱氣在中，故氣消矣。恐則精 卻，卻則上焦閉，閉則氣還，還則下焦脹，故氣不行矣。 寒則腠理閉，氣不行，故氣收矣。炅則腠理開，榮衛通， 汗大泄，故氣泄矣。驚則心無所倚，神無所歸，慮無所 定，故氣亂矣。勞則喘息汗出，外內皆越，故氣耗矣。思 則心有所存，神有所歸，正氣留而不行，故氣結矣。

〈註〉怒為肝志，肝主藏血，怒則肝氣上逆，故甚則嘔血。木氣乘脾，故為飱泄。脾位中州，肝臟居下，故嘔血飱泄，皆為氣上也。喜則志意和達，榮衛疏通，其氣舒徐而和緩矣。心氣并於肺則悲心，悲氣并則心系急而上焦之氣不通，榮衛不能行散矣。氣鬱於中則熱中，氣不運行，故潛消也。恐傷腎，是以精氣退卻而不能上「升，膻中為氣之海，上出於肺，以司呼吸，然其原出於下焦，故精氣卻則上焦閉，閉則生升之氣還歸於下，而下焦脹矣。上下之氣，不相交通，故氣不行矣。」寒氣客於腠理，則腠理閉而氣不通，故氣收於內矣。炅則腠理開，汗大泄，則陽氣從而外泄矣。驚則心氣散而無所倚，神志越而無所歸，思慮惑而無所定，故氣亂矣。勞則腎氣傷而喘息於內，陽氣張而汗出於外，外內皆越，故氣耗散矣。思則心神內存，正氣留中而不行，故「氣結」矣。

《調經論》

《調經論》

《神有餘》則笑不休，神不足則悲。

〈註〉心在志為喜，在聲為「笑。」故有餘則笑不休，不足則金氣反勝而為悲。

血有餘則怒，不足則恐。

〈註〉肝志怒，故血有餘則肝氣盛而主怒。腎志恐，故血不足則母氣衰而并於脾，故恐。

血并於上，氣并於下，心煩惋善怒。

〈註〉血并上，則脈氣實而心煩惋；氣并於下，則不舒氣而多怒也。

《大奇論》

《大奇論》

脈至如華者，令人善恐，不欲坐臥，行立常聽，是小腸 氣予不足也，季秋而死。

〈註〉「脈至如華」者，如華之輕微也。小腸為心之腑，而屬丙火，其脈當來盛，反如華者，氣予不足也。腑氣不足，則臟氣亦虛，神虛則恐懼自失，神志不寧，故坐臥不安也。小腸之脈入耳中，屬聽宮，常有所聽者，如耳作蟬鳴，或如鐘磬聲，皆虛證也，遇金水生旺之時而死。

《脈解篇》

《脈解篇》

《陽明》所謂「甚則厥，惡人與火，聞木音則惕然而驚者， 陽氣與陰氣相薄，水火相惡，故惕然而驚也。」

〈註〉陽明氣厥，則陽明之脈病，乃惡人與火，聞木音則惕然而驚也。

《少陽》所謂少氣善怒者，陽氣不治，陽氣不治，則陽氣 不得出，肝氣當治而未得，故善怒。善怒者，名曰煎厥。

〈註〉「少陽主氣，秋時陽氣下降，而不治於外，則少陽之氣亦不得出，故少氣也。」厥陰肝氣，與少陽標本相合，少陽之氣不得出，則肝氣當治而亦未得矣。肝氣內鬱，故善怒。煎厥者，焦煩顛倒也。

所謂恐，如人將捕之者，秋氣萬物未有畢去，陰氣少， 陽氣入，陰陽相薄，故恐也。

〈註〉秋時陽氣雖入，而陰氣尚少，故萬物雖衰而未盡去。陰氣雖少，當正出之時，而與陽氣之入相薄，則少陽厥陰之氣皆傷。肝氣虛則恐。膽病者心下澹澹，如人將捕之。

《四時刺逆從論》

《四時刺逆從論》

夏刺肌肉，血氣內卻，令人善恐。

〈註〉夏氣在孫絡。而使之溢於肌中。則血氣虛。卻於內矣。陽明脈虛。則恐如人將捕之。

夏刺筋骨，血氣上逆，令人善怒。

〈註〉夏氣浮長於上，而反逆之使下，則氣鬱不疎，而使人善怒也。

《經脈別論》

《經脈別論》

有所墮恐，喘出於肝，淫氣害脾；有所驚恐，喘出於肺， 淫氣傷心。

〈註〉墮則傷筋，肝主筋，故「喘出於肝。」「木勝土，故淫氣害脾」，驚則氣亂，故喘出於肺。「肺者心之蓋，故淫氣傷心。」

「疾走恐懼」，汗出於肝。

〈註〉疲勞傷筋，故汗出於肝。

《宣明五氣論》

《宣明五氣論》

胃為氣逆、為噦、為恐。膽為怒。

〈註〉胃受肺之寒氣所逆，而欲復出於胃，故為噦。胃之逆氣，下并於腎則為恐，蓋腎於胃，戊癸相合也。膽為中正之官，性秉剛決，病則氣鬱而為怒。

五精所并，精氣并於心則喜，并於肺則悲，并於肝則 憂，并於脾則畏，并於腎則恐，是謂五并，虛而相并者 也

〈註〉心為陽臟，陰精并之故喜，肺虛而肝氣并於肺則悲，肝虛而脾氣并於肝則憂，脾虛而腎氣并於脾則畏。陰氣少，陽氣入陰，陰陽相薄，故恐也。

陽入之陰則靜，陰出之陽則怒。

〈註〉陽分之邪入陰，則病者靜，蓋陰盛則靜也。陰分之邪出陽，則病者多怒，蓋陽盛則怒也。

五邪所見：春得秋脈，夏得冬脈，長夏得春脈，秋得夏 脈，冬得長夏脈，名曰「陰出之陽」，病善怒，不治，是為五 邪，皆同命，死不治。

〈註〉春弦、夏鉤、秋毛、冬石，五臟陰陽之正氣也。反得所勝之脈者，邪賊盛而見於脈也。在內所傷之臟氣，而外見於脈，故名之曰陰出之陽。邪出於脈，則血有餘。《經》曰：「血有餘則怒。」此正氣為邪氣所勝，故為不治。所謂不治者，謂五脈皆為邪勝也。如五臟之氣為邪所勝，見四時相尅之脈，皆為死不治矣。

《風論》

《風論》

心風之狀，多汗惡風，焦絕，善怒嚇，赤色，病甚則言不 可快，診在口，其色赤。

〈註〉心為火臟，風淫則火盛，故脣舌焦而津液絕。風化木，木火交熾。故善怒嚇。心主舌，病甚則舌本強，而言不可快。

肝風之狀，多汗惡風，善悲，色微蒼，嗌乾善怒，時憎女 子，診在目下，其色青。

〈註〉肝開竅於目而主泣，故善悲。風木合邪，則火熱盛而嗌乾，肝氣病，故善怒。

《病能論》

《病能論》

帝曰：「有病怒狂者，此病安生？」

〈註〉肝雖順傳於心。而不得相生之正氣。反受肝之寒邪。寒凌心火。故為怒狂。

岐伯曰：生於陽也。帝曰：「陽何以使人狂？」岐伯曰：「陽氣 者，因暴折而難決，故善怒也，病名曰陽厥。」

〈註〉肝氣上逆，則陽氣暴折而不得出，陽氣難於流行，則肝氣亦未得而治，故善怒也。

《臟氣法時論》

《臟氣法時論》

肝病者，兩脅下痛引小腹，令人善怒。虛則目䀮䀮無 所見，耳無所聞，善恐，如人將捕之。

〈註〉虛者。精氣奪也。少陽經脈入耳中。故無所聞。肝病者。心下澹澹如人將捕之。

《痹論》

《痹論》

淫氣憂思，痹聚在心。

〈註〉淫氣憂思，則心氣不藏，而痹聚在心矣。

《診要經終論》

《診要經終論》

春刺秋分，筋攣逆氣，環為欬嗽，病不愈，令人時驚，又 且哭。

〈註〉病在肝而反傷其肺，是以筋攣。血氣環逆，故欬嗽。魂魄不安，故哭也。

夏刺冬分，病不愈，令人少氣，時欲怒。

〈註〉夏月陽氣外張。而反逆藏於冬分。故不惟病不愈。而更令人少氣善怒也。

《氣交變大論》

《氣交變大論》

歲土太過，雨濕流行，腎水受邪，民病意不樂。

〈註〉腎藏志，志不舒，故意不樂。

歲木太過，甚則忽忽善怒。

〈註〉「善怒」，肝志之病也。

歲土不及，民病善怒。

〈註〉風木之病。

《五常政大論》

《五常政大論》

發生之紀，其病怒。

〈註〉怒，肝氣盛也。

伏明之紀，其病昏惑悲忘，從水化也。

〈註〉心神不足也。

太陽司天，火氣高明，喜悲。

〈註〉火熱鑠金也。

《至真要大論》

《至真要大論》

太陽司天，民病善悲。

〈註〉陽熱中盛之證。

太陽之復，善悲，甚則入心，善忘善悲。

〈註〉木火之氣衰也。

《解精微論》

《解精微論》

悲哀則泣下，泣下水所由生。水宗者，積水也。積水者， 至陰也。至陰者，腎之精也。宗精之水所以不出者，是 精持之也。輔之裹之，故水不行也。

〈註〉悲哀則動其心志，故泣下而水所由生。水宗者，宗脈之所聚，上液之道也。腎臟之精水，由宗脈而上通於心，外注於目，故曰「目者，宗脈之所聚也。」如志不悲，則精持於下，輔之裹之，水精不出於宗脈，故水不行於上也。

夫水之精為志，火之精為神，水火相感，神志俱悲，是 以目之水生也。故《諺言》曰：「心悲名曰志悲」，志與心精， 共湊於目也。

〈註〉「心之所之謂之志」，心志之合一也。心者五臟之

專精，故水精與心精共湊於目而為泣。

是以俱悲則神氣傳於心精，上不傳於志，而志獨悲， 故泣出也。

〈註〉精不上傳於志，而志獨悲於上，故泣出也。

泣涕者腦也，腦者陰也，髓者骨之充也，故腦滲為涕。 志者骨之主也，是以水流而涕從之者，其行類也。

〈註〉骨之精髓充於骨髓，從骨空而上通於腦，故腦滲之為涕也。夫志者骨之主也，是以水流而涕從之者，其行與志悲而腎精出於目之為泣者相同類也。

夫涕之與泣者，譬如人之兄弟，急則俱死，生則俱生， 其志以早悲，是以涕泣俱出而橫行也。夫人「涕泣俱 出而相從」者，所屬之類也。

〈註〉「涕泣俱出而相從」者，緣腎臟所屬之同類也。

夫泣不出者，哭不悲也；不泣者，神不慈也。神不慈則 志不悲，陰陽相持，泣安能獨來？夫志悲者惋，惋則沖 陰，沖陰則志去目，志去則神不守精，精神去目涕泣 出也。

〈註〉「陰陽相持」，謂水火之神，志主持於內，則精不出也。沖陰，謂志上沖於腦也。夫目糸上屬於腦，故志上沖陰，則志去走於目，志去則神不獨守其精，精神並去，出於目而涕泣皆出也。

《六元正紀大論》

《六元正紀大論》

少陰所至為語笑。

〈註〉此冬病之常也。

《疏五過論》

《疏五過論》

暴怒傷陰，暴喜傷陽。

〈註〉暴怒則血并於陰，故傷陰；暴喜則氣并於陽，故「傷陽矣。」

《靈樞經》

《靈樞經》

《邪氣臟腑病形篇》

《邪氣臟腑病形篇》

心脈緩甚。為狂笑。

〈註〉緩甚則心氣有餘，心藏神，神有餘則笑不休。

《本神篇》

《本神篇》

是故「怵惕思慮則傷神，神傷則恐懼流淫而不止」，因 悲哀動中者，竭絕而失生，喜樂者，神憚散而不藏，愁 憂者，氣閉塞而不行，盛怒者，迷惑而不治，恐懼者，神 蕩憚而不收。

〈註〉思慮志意，皆心之所生，是以傷心臟之神氣。

心怵惕思慮則傷神，神傷則恐懼自失，破䐃脫肉，毛 悴色夭，死於冬。

〈註〉思慮脾之情如怵惕，思慮則傷心臟之神，神傷則不能主持，而恐懼自失。

《脾》憂愁而不解則傷意，意傷則悗亂，四肢不舉，毛悴 色夭，死於春。

〈註〉「憂愁」肺之情。如憂愁不解，則傷脾臟之意，意傷則悗亂而四肢不舉。

肝悲哀動中則傷魂，魂傷則狂忘不精，不精則不正， 當人陰縮而攣筋，兩脅骨不舉，毛悴色夭，死於秋。

〈註〉「悲哀」肺之情，如悲哀動中，則傷肝臟所藏之魂，魂傷則狂忘不精。

肺喜樂無極則傷魄，魄傷則狂，狂者意不存人，皮革 焦，毛悴色夭，死於夏。

〈註〉「喜樂」心之情。如喜樂無極，則傷肺臟之魄，魄傷則狂，狂則神亦憚散而意不存。

腎盛，怒而不止則傷志，志傷則喜忘其前言，腰脊不 可以俛仰屈伸，毛悴色夭，死於季夏。

〈註〉怒者肝之情。如盛怒不止，則傷腎臟之志，志傷則喜忘其前言。喜忘者，神志皆傷也。

恐懼而不解則傷精，精傷則骨痠痿厥，精時自下，是 五臟主藏精者也。不可傷，傷則失守而陰虛，陰虛則 無氣，無氣則死矣。

〈註〉恐傷腎，故恐懼不解，則傷腎臟之精。腎主骨，故骨痠痿厥。「精時自下者，臟氣傷而不能藏也。

肝藏血，血舍魂，肝氣虛則恐，實則怒。」

〈註〉肝者將軍之官，故氣虛則恐，氣實則怒。

心藏脈，脈舍神，心氣虛則悲，實則笑不休。

〈註〉心氣虛則悲盛，實則笑不休。

《經脈篇》

《經脈篇》

心主手厥陰心包絡之脈是動甚則胸脅支滿。心中 澹澹大動。面赤目黃。喜笑不休。

〈註〉胸脅支滿，心中澹澹大動，面赤目黃，喜笑不休者，有餘於內也。

腎足少陰之脈，氣不足，則善恐，心惕惕如人將捕之。

〈註〉此少陰腎臟之生氣，厥逆於下而為病也。

《邪淫發夢篇》

《邪淫發夢篇》

肝氣盛則夢怒。

〈註〉此邪干五形臟，而形之於夢也。

《行鍼篇》

《行鍼篇》

多陽者多喜，多陰者多怒。

〈註〉心為陽中之太陽，肝為陰中之少陽。心主喜肝

主怒也

《百病始生篇》

《百病始生篇》

「喜怒不節則傷臟」，臟傷則病起於陰也。

〈註〉此形氣外內之相應也。

《邪客篇》

《邪客篇》

《天有風雨》，「人有喜怒。」

《厥論》

《厥論》

「風痹淫濼，病不可已者，足如履冰，時如入湯中，股脛 淫濼，煩心頭痛，時嘔時悶，眩已汗出，久則目眩，悲以 喜恐，短氣不樂，不出三年，死」也。

〈註〉風邪淫濼於上下，故病不可已。蓋寒之則傷心主之火，熱之則傷腎臟之陰，病不可治，故不可已也。悲以喜恐者，心腎之神志傷而悲泣也。短氣者，傷其腎氣也。不樂者，傷其心氣也。

《本臟篇》

《本臟篇》

五臟皆小者，少病苦焦，心大愁憂；五臟皆大者，緩於 事，難使以憂。

〈註〉「五臟所以藏精神血氣、魂魄志意」者也。故小則血氣收藏而少病，小則神志畏怯，故苦焦心，大憂愁也，大則神志充足，故緩於事，難使以憂。

《五癃津液別篇》

《五癃津液別篇》

「五臟六腑之津液，盡上滲於目，心悲氣并則心系急， 心系急則肺舉，肺舉則液上溢。」夫心系與肺不能盡 舉，乍上乍下，故欬而泣出矣。

〈註〉心悲則臟腑之氣，皆上并於心，聽令於君主也。氣并於心則心系急，心系急則肺舉，肺乃心之蓋也，肺舉則液上溢，肺主氣而水隨氣行也。心系與肺不能盡舉，乍上乍下，下則為欬，上則泣出矣。

《扁鵲難經》

《扁鵲難經》

《五積具五志》

《五積具五志》

假令得肝脈：其外證：善潔，面青，善怒。其內證：臍左有 動氣，按之牢若痛。其病：四肢滿，閉，淋溲便難，轉筋。有 是者肝也，無是者非也。

假令得心脈：其外證：面赤，口乾，喜笑。其內證：「臍上有 動氣，按之牢若痛。」其病：煩心，心痛，掌中熱而啘。有是 者心也，無是者非也。

假令得脾脈，其外證：面黃，善噫，善思善味。其內證：「當 臍有動氣，按之牢若痛。」其病：腹脹滿，食不消，體重節 痛，怠墮嗜臥，四支不收。有是者脾也，無是者非也。 假令得肺脈，其外證：面白，善嚏，悲愁不樂，欲哭。其內 證：「臍右有動氣，按之牢若痛」，其病：喘欬，洒淅寒熱。有 是者肺也，無是者非也。

假令得腎脈：其外證：「面黑，善恐欠。」其內證：「臍下有動 氣，按之牢若痛。」其病：逆氣，小腹急痛，泄如下重，足脛 寒而逆。有是者腎也，無是者非也。

《漢張機傷寒論》

《漢張機傷寒論》

《恐怖之脈》

《恐怖之脈》

問曰：「人病恐怖者，其脈何狀？」師曰：「脈行如循絲，纍纍 然，其面白脫色也。」

《華佗中藏經》

《華佗中藏經》

情欲成氣痹情欲成氣痹

「氣痹者，愁思喜怒，過則氣結於上，久而不消則傷肺， 傷氣則生氣漸衰，而邪氣愈勝。留於上則胸腹痹而 不能食，注於下則腫，腳重而不能行，攻於左則左不 遂，衝於右則右不仁，貫於舌則不能言，遺於腸則不 能溺，壅而不散則痛，流而不聚則麻。」《真經》既損，難以 醫治，邪氣不勝，易為痊愈。其脈右手寸口，沉而遲澀 者是也。宜節憂思以養氣。慎怒以全真。最為良矣。

《恐怖死證》

《恐怖死證》

肝絕，汗出如水，恐懼不安，伏臥目直，面青者，八日死。 又曰「即時死。」

筋絕，魂驚虛恐，手足爪甲青，呼罵不休者，八九日死。

《晉王叔和脈訣》

《晉王叔和脈訣》

《脈法》

《脈法》

《肝臟歌》曰：「逆時生恚怒，順候脈弦長，泣下為之液，聲 呼是本鄉。」

三部俱弦肝有餘，目中疼痛苦痃虛。怒氣滿胸常欲 叫，翳蒙瞳子泪如珠。

《唐孫思邈千金方》

《唐孫思邈千金方》

邪熱傷腎邪熱傷腎

《羽音人》呻而好恚，恙而喜忘，恍惚有所思，此為「土尅 水，陽擊陰，陰氣伏而陽氣起，起則熱，熱則實，實則怒， 怒則忘，耳聽無聞，四肢滿急，小便赤黃，語音口動而 不出，笑而看人，此為邪熱傷腎」，甚則不可治。若面黑 黃，耳不應，亦可治。

《金劉完素六書》

《金劉完素六書》

笑病之原笑病之原

笑，蕃茂鮮淑，舒榮彰顯，火之化也。故喜為心火之志。 喜極而笑者，猶燔爍火喜而鳴，笑之象也。故病笑者， 火之甚，或心本不喜，因侮戲而笑者，俗謂之「冷笑。」由 是違己心則喜笑涉人非道而伐之，便慚然失志。或以輕手擾人，頸、腋、腹、脅、股、膕、足趺，令人痒而笑者，由 動亂擾撓，火之用；靜順清謐，水之化。皮膚彰顯之分 屬火，嫩薄隱藏之分屬水。以火用擾其水分，使人慚。 然失志而痒，則水衰火旺而為笑。以手自擾而不笑 者，不羞不痒故也。然羞慚而痒者，心火之化；人失信 志則羞慚者，水衰火實故也。志與信者，腎水之化。但 痒而不羞，羞而不痒，皆不能為笑者，化微不能變動 故也。

悲病之原悲病之原

悲金肺之志。金木能令燥者，火也。心火主於熱，喜痛， 故悲痛苦惱者，心神煩熱躁亂，而非清淨。所以悲哭 而五液俱出者，火熱亢極，而反兼水化制之故也。夫 五臟者，肝心、脾、肺、腎。五臟之志者，怒喜悲。〈一作憂〉思恐。 若志過度。則勞傷本臟。凡五志所傷皆熱。六欲者。眼 耳鼻舌身意。七情者。喜怒哀樂愛惡欲。〈一作好愛惡〉肝之 所傷，則皆屬火熱。所謂陽動陰靜，故形神勞則躁，不 寧靜則清平，是故上善若水，下愚如火。先聖曰：六欲 七情，為道之患，屬火故也。如中風偏枯者，由心火暴 甚，而水衰不能制之，則火能尅金，金不能尅木，則肝 木自甚，而兼於火熱，則卒暴僵仆，多因五志七情過 度而卒病也。又如酒醉而熱，則五志七情競起。故《經》 曰：「戰慄驚惑、悲笑譫妄、歌唱罵詈癲狂。皆為熱。」故熱 甚癲狂者。皆此證也。

《元張從政儒門事親》

《元張從政儒門事親》

九氣感疾更相為治衍九氣感疾更相為治衍

「天以氣而燾，地以氣而持，萬物盈乎天地之間，咸以 氣而生。及其病也，莫不以氣而得。且風之氣和平而 璺啟，熱之氣暄而舒榮，火之氣炎暑而出行，濕之氣 埃溽而負盈，燥之氣清勁而悽愴，寒之氣寒氣而歸 藏，此六氣時化司化之常也。」及其變，風之氣飄怒而 反大涼，熱之氣大暄而反寒，火之氣飄風燔燎而反 「霜；凝濕之氣，雷霆驟注而反烈；風；燥之氣，散落而反 濕；寒之氣，寒雪霜雹而反白埃。此六氣之變也。故天 久寒則治之以暑；天久涼則治之以暄；天久晦則治 之以明，天久晴則治之以雨。夫天地之氣，常則安，變 則病，而況人稟天地之氣，五運迭侵於其外，七情交 戰於其中。是以聖人嗇氣如持至寶」，庸人役物，而反 傷太和。此軒岐所以論諸痛皆因於氣，百病皆生於 氣，遂有九氣不同之說。氣本一也，因所觸而為九。所 謂九者，怒、喜、悲、恐、寒、暑、驚、思、勞也。其言曰：怒則氣逆， 甚則嘔血及飱泄。故氣逆上矣。〈王太僕曰怒則陽氣 逆上而肝木乘脾故甚則嘔血及飱泄也〉喜則氣和 志達，榮衛通利，故氣緩矣。悲則心系急，肺布葉舉，而 上焦不通，榮衛不散，熱氣在中，故氣消矣。恐則精卻， 卻則上焦閉，閉則氣還，還則下焦脹，故氣不行矣。〈王 太僕云恐則傷精卻上而不下流下焦陰氣亦迴環 而不散故聚而脹也然上焦固禁下焦氣還故氣不 行也新校正云不行當作下行〉寒則腠理閉，氣下行， 故氣收矣。〈王太僕云身涼則衛氣沉故皮膚之理及 滲泄之處皆閉密而氣不流行衛氣收斂於中而不 散也〉炅則腠理開。榮衛通。汗大出。故氣泄矣。〈王太僕 云人在陽則舒在陰則慘故熱則膚腠開發榮衛大 通津液而汗大出也〉驚則心無所依，神無所歸，慮無 所定，故氣亂矣。勞則喘息汗出，內外皆越，故氣耗矣。 〈王太僕云疲勞役則氣奔速故喘息氣奔速則陽外 發故汗出內外皆踰越於常紀故氣耗損也〉思則心 有所存，神有所歸，正氣留而不行，故「氣結」矣。〈王太僕 云繫心不散故氣亦停留〉此《素問》之論九氣，其變甚 詳，其理甚明，然論九氣所感之疾則略，惟論嘔血及 飱泄，余皆不言。惟《靈樞》論思慮悲哀、喜樂愁憂、盛怒 恐懼而言其病。其言曰：「智者之養生也，必順四時而 適寒暑，和喜怒而安居處，節陰陽而和剛柔，如是則 邪辟不至，而長生久視。是故怵惕思慮則傷神，神傷 則恐懼流淫而不止，因悲哀動中者，竭絕而失生。喜 樂者，神蕩散而不藏。愁慮者，氣閉塞而不行。盛怒者， 神迷惑而不治。恐懼者，神蕩憚而不收。怵惕思慮則 傷神，神傷則恐懼自失，破䐃脫肉，毛瘁色夭，死於冬。」 「脾憂愁而不解則傷意，意傷則悗亂，四肢不舉，毛瘁 色夭，死於春。」肝「悲哀動中則傷魂，魂傷則狂忘不精， 不精則不正，當人陰縮而攣筋，兩脅不舉，毛瘁色夭， 死於秋。」「肺喜樂無極則傷魄，魄傷則狂，狂者意不存 人，皮革焦，毛瘁色夭，死於夏。」「腎盛怒而不止則傷志， 志傷則喜忘其前言，腰脊不可俛仰屈伸，毛瘁色夭， 死於季。夏。」恐懼而不解則傷精，精傷則骨痠痿厥，精 時自下。是故五臟主藏精者也，不可傷，傷則失守而 陰虛，虛則無氣，無氣則死矣。《靈樞》論神、意、魂、魄、志、精 所主之病，然無寒、暑、驚、勞四證。余以是推而廣之，怒 氣所至，為嘔血，為飱泄，為煎厥，為薄厥，為陽厥，為胸 滿脅痛，食則氣逆而不下，為喘渴煩心，為消癉，為肥 氣，為目暴盲，耳暴閉。筋解發於外為癰疽。喜氣所至，

為笑不休，為毛髮焦，為內病，為「陽氣不收，甚則為狂

悲氣所至為陰縮，為筋攣，為肌痹，為脈痿，男為數溲

血，女為血崩，為酸鼻辛頞，為目昏，為少氣不足以息， 為泣則臂麻。恐氣所至為破䐃脫肉，為骨酸痿厥，為 暴下綠水，為面熱膚急，為陰痿，為懼而脫頤。驚氣所 至為潮涎，為目睘，為口呿，為癡癇，為不省人，為僵仆， 久則為痛痹。勞氣所至為咽噎病，為喘促，為嗽血，為 腰痛骨痿，為肺鳴，為高骨壞，為陰痿，為唾血，為冥視， 為耳閉，男為少精，女為不月。衰甚則潰，潰乎若壞都， 汨汨乎不可止。思氣所至為不眠，為嗜臥，為昏瞀，為 中痞，三焦閉塞，為咽嗌不利，為膽癉嘔苦，為筋痿，為 白淫，為得後與氣，則快然如衰，為不嗜食。」寒氣所至 為上下所出水液，澄徹清冷，下利清白，吐利腥穢，食 已不饑，堅痞腹滿急痛，癥瘕㿗疝，屈伸不便，厥逆禁 固。炅氣所至，為喘嘔吐酸，暴注下迫轉筋，小便渾濁， 腹脹大而鼓之有聲如鼓，瘡疽瘍疹，瘤氣結核，吐下 霍亂，瞀鬱腫脹，鼻窒鼽衄，血溢血泄，淋閟，身熱惡寒， 甚則瞀瘈，目昧不明，耳鳴或聾，躁擾狂越，罵詈驚駭， 禁慄，如喪神守，氣逆衝上，唾腥涌溢，食不下，胕腫疼 痠，暴瘖暴注，暴病暴死，凡此九者，《內經》有治法，但以 五行相勝之理治之。夫怒傷肝，肝屬木，怒則氣并於 肝，而脾土受邪，木太過則肝亦自病。喜傷心，心屬火， 喜則氣并於心，而肺金受邪，火太過則心亦自病。悲 傷肺，肺屬金，悲則氣「并於肺，而肝木受邪，金太過則 肺亦自病。」「恐傷腎，腎屬水，恐則氣并於腎，而心火受 邪，水太過則腎亦自病。」「思傷脾，脾屬土，思則氣并於 脾，而腎水受邪，土太過則脾亦自病。」「寒傷形，形屬陰， 寒勝熱則陽受病，寒太過則陰亦自病。」「炅傷氣，氣屬 陽，熱勝寒則陰受病，熱太過則陽亦自病。」凡此七者， 更相「為治。故悲可以治怒，以愴惻苦楚之言感之；喜 可以治悲，以謔浪戲狎之言娛之；恐可以治喜，以迫 遽死亡之言怖之；怒可以治思，以污辱欺罔之言觸 之。思可以治恐，以慮彼志此之言奪之。」凡此五者，必 詭詐譎怪，無所不至，然後可以動人耳目，易人視聽。 若胸中無材器之人，亦不能用此五法也。《炅》可以治 寒。寒在外者以焠鍼。熨烙灸湯而汗之。寒在內者， 以熱食溫劑平之。寒可以治炅，炅在外者，以清房涼 榻、薄衣，以清劑汗之；炅在內者，以寒飲寒劑平之。惟 逸可以治勞，《經》曰：「勞者溫之」，溫謂溫存而養之。今之 醫者，以溫為溫煖之藥，差之遠矣。岐伯曰：以平為期， 亦謂休息之也。惟習可以治驚，《經》曰：「驚者平之」，平謂 平常也。夫驚以其忽然而遇之也，使習見習聞，則不 驚矣。此九者，《內經》自有是理，庸工廢而不行。今代劉 河間治五志，獨得言外之意，謂五志所發，皆從心造。 故凡見喜怒悲恐思之證，皆以平心火為主。至於勞 者傷於動，動便屬陽；驚者駭於心，心便屬火，二者亦 以平心為主。今之醫者不達此旨，遂有寒涼之謗，群 聚而譟之。士大夫又從而惑之。公議何時而定耶。

《明李梴醫學入門》

《明李梴醫學入門》

《情病治法》

《情病治法》

怒傷肝，氣上逆，過則嘔吐，枳梗二陳湯、紺珠正氣天 香湯。熱者柴陳湯。憂傷肺，其氣聚，過則喘促，蘇子降 氣湯、分氣紫蘇飲。噎膈者，暫用五膈寬中飲。悲傷心 胞及肺系，其氣急，過則為狂者，枳殼煮散、升陽順氣 湯。思傷脾，其氣結，過則痞滿，退熱清氣湯、溫膽湯、木 香化滯湯、木香枳朮丸。此四者，皆令邪氣鬱結，多見 有餘之證。又逸則氣滯，亦令氣結，輕者行動即愈，重 者橘皮一物湯。

《李中梓醫宗必讀》

《李中梓醫宗必讀》

恐屬四臟恐屬四臟

經曰：「在臟為腎，在志為恐。」又云：「精氣并於腎則恐。」蓋 恐者，腎之情志。下章之言他臟者，亦莫不由於腎也。 肝藏血，血不足則恐。肝者，腎之子也，水強則膽壯，水 薄則血虛而為恐矣。胃為恐，胃屬土，腎屬水，土邪傷 水則為恐也。心怵惕思慮則傷神，神傷則恐懼自失。 夫心藏神，神傷則心怯，所以恐懼自失，火傷畏水之 故。按經文論恐，有腎、肝、心、胃四臟之分，而肝膽於腎， 乙癸同源者也；胃之於腎，侮所不勝者也；心之於腎， 畏其所勝者也。故恐之一證，屬腎之本志，而旁及於 他臟，治法則有別焉。治腎傷者，宜味厚，枸杞、遠志、地 黃、山茱萸、茯苓、牛膝、杜仲之屬。治肝膽者宜養陰，棗 仁、山茱茰、牡丹皮、白芍藥、甘草、龍齒之屬。治陽明者 壯其氣。四君子湯倍加茯苓。治心君者鎮其神。硃砂 琥珀金銀箔犀角龍齒之屬。

《醫門法律》〈臣喻昌著〉

《醫門法律》〈臣喻昌著〉

心為臟腑之主心為臟腑之主

《本神篇》曰：「心怵惕思慮則傷神，神傷則恐懼自失邪 氣。」臟腑《病形篇》曰：「憂愁恐懼則傷心。」《口問篇》曰：「悲哀 憂愁則心動，心動則五臟六腑皆搖。」可見心為五臟 六腑之大主，而總統魂魄，兼該志意，故憂動於心則 肺應，思動於心則脾應，怒動於心則肝應，恐動於心 則腎應，此所以五志惟心所使也。設能善養此心，而居處安靜，無為懼懼，無為欣欣，婉然從物而不爭，與 時變化而無我，則志意和，精神定，悔怒不起，魂魄不 散，五臟俱寧，邪亦安從奈我何哉！

《石室祕錄》〈臣陳士鐸著〉

《石室祕錄》〈臣陳士鐸著〉

《怒傷肝治法》

《怒傷肝治法》

「凡人有鬱鬱不樂，忽然氣塞而不能言，苟治之不得 法，則死矣。夫鬱證未有不傷肝者也，傷肝又可伐肝 乎？伐肝是愈助其鬱，鬱且不能解，又何以救死於頃 刻哉。」方用救肝開鬱湯：白芍二兩，柴胡、甘草各一錢， 白芥子三錢，白朮、茯苓、當歸各五錢，陳皮二錢，水煎 服。一劑而聲出，再劑而神安，三劑而鬱氣盡解。此方 妙在用白芍之多至二兩，則直入肝經，以益其匱乏 之氣，自然血生而火熄。又用白朮、當歸健土以生血， 柴胡以解鬱，甘草以和中，白芥子以消膈膜之痰。又 妙在多用茯苓，使鬱氣與痰涎盡入於膀胱之中，而 消弭於無形也。倘人有鬱氣不解，奄奄黃瘦，亦急以 此方治之，何至變生不測哉。

《膽怯治法》

《膽怯治法》

「凡人膽怯不敢見人者，少陽膽經虛也。而所以致少 陽膽經之虛者，肝木之衰也。而肝木之衰，又因腎水 之不足。法當補腎以生肝木。」方用：熟地一兩山茱茰 四錢芍藥當歸茯神各五錢柴胡白芥子棗仁肉桂 各一錢水煎服。此方之妙，補腎之中用補肝之品尤 妙。再去補心，使心不取給於肝膽之血，則膽之汁有 餘，而怯形可去。又妙用肉桂以入肝，如人得勇往之 人，自然頃刻膽壯矣。此治腑實有妙理，人知之乎。

方方

補心丸〈千金方下同〉補心丸〈千金方下同〉

當歸、　防風，　芎藭、　附子、　芍藥、　甘草。

蜀椒、　乾薑、　細莘、　桂心、　半夏，　厚朴。

大黃、　豬苓各一兩，　茯苓〈一方用茯神〉　遠志各二兩。

右十六味，為末，蜜丸如梧子大。酒服五丸，日三，不知加至十丸。冷極加熱藥。

茯苓補心湯茯苓補心湯

治「心氣不足，善悲愁恚怒，衄血面黃煩悶五心熱，或獨語不覺，咽喉痛，舌本強，冷涎出。」〈一作《汗出》。〉善忘恐。走不定。婦人崩中面色赤。

茯苓四兩，　桂心、　甘草各二兩，　紫石英

人參各一兩，　大棗二十枚，　麥門冬三兩

赤小豆二十四枚。

右八味，㕮咀，以水七升，煮取二升，分三服。

半夏補心湯半夏補心湯

治心虛寒。心中脹滿。悲憂。或夢山丘平澤。

半夏六兩，　宿薑五兩，　茯苓　桂心　枳實 橘皮各三兩　白朮四兩，　防風　遠志各二兩

右九味，㕮咀，以水一斗，煮取三升，分三服。

十黃散十黃散

治「五臟六腑血氣少，亡魂失魄，五臟覺不安，忽忽喜悲，心中善恐怖，如有鬼物，此皆發於大驚，及當風從高墮下落水所致，悉主之。」

雄黃、　人參各五分，　黃芩、　大黃、　黃蘗

黃芪、　細莘、　桂心各三分，　黃連、　黃香、 蒲黃、　麻黃各〈缺〉分　「黃環、　澤瀉、　山萸各二分。」

右十五味，治下篩，未食溫酒服方寸匕，日三，不知加至三匕。羸劣者更加人參五分，合十分。一方有生黃二分。按《崔氏》有蜀椒五分，乾薑四分。

定志小丸定志小丸

治「心氣不定，五臟不足，甚者憂愁悲傷不樂，忽忽喜忘，朝差暮劇，暮差朝發狂眩者。」

菖蒲、　遠志各二兩，　茯苓　人參各三兩。

右四味，為末，蜜丸如梧子大。飲服七丸，日三。加茯神為「《茯神丸》散」 ，服之亦佳。

鎮心湯鎮心湯

治風虛勞冷。心氣不足。喜忘恐怖。神志不定。

防風、　當歸、　大黃、　麥門冬各五分，　澤瀉、 大豆卷、　白蘞各四分，　菖蒲　人參　桔梗、 桂心　遠志　薯蕷、　石膏各二分，　秦艽六分， 紫菀　乾薑　茯苓　茯神、　附子各一兩。

白朮、　甘草各十分，　粳米五合，　大棗五兩。

右二十四味，㕮咀，以水一斗二升，先煮粳米令熟，去滓內藥，煮取四升。分服八合，日三夜一。按《千金翼》不用粳米，蜜丸梧子大，酒服十丸，加至二十丸。

又方又方

治腎熱。好怒好忘。耳聽無聞。四肢滿急。腰背動轉彊直。

柴胡，　茯神，　黃芩，　澤瀉，　升麻，　杏仁。

大青　芒硝各三兩　淡竹葉　地黃各切，一升 磁石四兩　羚羊角一兩

右十二味，㕮咀，以水一斗，煮取三升，去滓，下芒硝，分三服。《外臺》「茯苓」 作「茯神。」

煮散方煮散方

治腎勞熱妄怒。腰脊不可俛仰屈伸。

丹參　牛膝　葛根　杜仲　乾地黃　甘草 豬苓各二兩半　五加皮　石膏各三兩　茯苓 遠志　黃芩各一兩十八銖　羚羊角　生薑 橘皮各二兩　淡竹葉鴨子大

右十六味，治下篩，為粗散，以水三升，煮兩方寸匕，帛裹之，時用動取八合為一服，日二服。

竹瀝湯竹瀝湯

治心實熱。驚夢喜笑。恐畏悸懼不安。

淡竹瀝、　生地黃汁各一升　石膏八兩　芍藥 白朮　人參　梔子仁各三兩　赤石脂　紫菀 知母　茯神各二兩

右十一味，㕮咀，以水九升，煮十味，取二升七合，去滓，下竹瀝，更煎，取三升。「若須利，入芒硝二兩，去芍藥，分三服。」

大鎮心散大鎮心散

治心虛驚悸。夢寤恐畏。

麥門冬、　當歸各五分，　紫石英、　茯苓、　防風、 人參、　甘草、　澤瀉各八分，　黃芪　秦艽、 白朮　薯蕷、　白蘞各六分，　桔梗、　大豆卷、 柏子仁、　桂心、　遠志、　大黃、　石膏各四分， 蜀椒、　芍藥、　乾薑　細莘各三分

右二十四味，治下篩。酒服二方寸匕，日三。一方「無紫石、茯苓、澤瀉、乾薑，有大棗四分」 ，蜜丸如梧子，酒下十五丸。

小鎮心散小鎮心散

治「心氣不足。虛悸恐畏。悲思恍惚。心神不定。惕惕然驚。」

人參　遠志　白朮　附子　乾地黃　桂心 黃芪　細莘　乾薑　赤小豆　龍齒　防風 菖蒲各二兩　茯苓四兩

右十四味，治下篩。酒服二方寸匕，日三。

又方又方

治男子五勞七傷，八風十二痹，無有冬夏，悲憂憔悴，凡是病皆須服之。

厚朴　五味子　女萎　細莘　牡荊子　芍藥 巴戟天　石斛　白蘞　桂心　茯苓　石龍芮 山茱萸　乾漆　礬石　龍膽　芎藭　蓯蓉 蜀椒　白朮　菊花　續斷　遠志　人參。

黃芪　澤瀉　萆薢　黃芩各三兩　乾薑 附子　防風　菖蒲　牛膝各二兩半　薯蕷 秦艽各二兩　桔梗一兩半　羊腎一具，陰乾

右三十七味，治下篩。酒服方寸匕，日三。忌房室。

石葦圓石葦圓

黃帝問五勞於高陽負，高陽負曰：「一曰志勞，二曰思勞，三曰心勞，四曰憂勞，五曰疲勞，此謂五勞。」 黃帝曰：「何以治之？」 高陽負曰：「石葦丸主之。」

石葦、　細莘、　礜石、　遠志、　茯苓、　澤瀉。

菖蒲　杜仲　蛇牀子　肉蓯蓉　桔梗　天雄 牛膝　山茱茰　柏子仁　續斷　薯蕷各二兩 防風　赤石脂各三兩

右十九味，為末，取「棗膏加蜜和丸如梧子大。酒服三十丸，日三，七日愈，二十日百病除，長服良。」

內補散內補散

治「男子五勞六絕。其心傷者，令人善驚，妄怒無常；其脾傷者，令人腹滿喜噫，食竟欲臥，面目痿黃；六絕令人心下憒憒，不欲語，憎聞人聲。」

乾地黃，　菟絲子，　山茱茰，　地麥各五兩， 遠志　巴戟天各半兩，　麥門冬，　五味子

甘草，　人參，　蓯蓉　石斛、　桂心　茯苓。

附子各一兩。

右十五味，治下篩。酒服方寸匕，日三，加至三匕。

鎮心丸鎮心丸

治「男子婦人虛損，夢寐驚悸，或失精神，婦人赤白注漏」 ，或月水不利，風邪鬼疰，寒熱往來，腹中積聚，憂恚結氣諸病。

乾地黃十二分，　「紫石英　茯苓　菖蒲　蓯蓉 麥門冬　遠志　大黃　當歸　細莘　大豆《卷 卷》柏　乾薑」各五分，　防風　人參　澤瀉

秦艽、　丹參各六分，　䗪蟲十一枚，　石膏、 芍藥、　柏子仁各三分，　烏頭、　桂心、　桔梗、 甘草，　薯蕷各十分，　白蘞、　鐵精、　銀屑

前胡、　牛黃各二分，　白朮、　半夏各四分。

大棗五十枚。

右三十五味，為末，蜜棗和搗五千杵，丸如梧子大。酒服五丸，日三，加至二十丸。《一本》無「大豆卷、大棗。」

大鎮心丸大鎮心丸

所治與前方大同。凡是心病。悉皆主之。

乾地黃八兩，　牛黃五分。〈一用牛膝〉　羌活　桂心 秦艽　芎藭　人參　遠志　麥門冬　丹砂阿膠　甘草　大黃　紫石英　銀屑　白蘞 當歸　乾薑　防風各八兩　桑螵蛸十一枚 杏仁　蜀椒各三分，　大棗四十枚　澤瀉

「黃芪　大豆卷　茯苓　薯蕷　茯神　前胡 柏子仁　鐵精」各五分

右三十二味，為末，白蜜棗和丸。酒服七丸，日三，加至二十丸。

加味七氣湯加味七氣湯

治「喜、怒、憂、思、悲、恐、驚、七氣為病，發則心腹刺痛不可忍，時發時止，發則欲死，及外感風寒濕氣作痛，亦宜服之。」

半夏湯泡七次，三兩　人參　甘草炙，各半兩 桂心　延胡索炒去皮，各一兩　乳香三錢

右㕮咀，每服四錢，水一盞半，生薑七片，棗一枚，煎至七分，去滓，食前溫服。「婦人血痛，加當歸煎。」

除濕補氣湯除濕補氣湯

一名「清神補氣湯。」 治兩腿麻木，沉重無力，多汗喜笑，口中涎下，身重如山，語聲不出，寸脈洪大。

蒼朮四錢，　酒黃蘗、　柴胡、　黃芪各三錢， 酒知母、　藁本、　生甘草　當歸各二錢，　五味、 陳皮各一錢五分，　升麻六錢。

右剉如麻豆大，每服五錢，水二盞，煎至一盞，去柤，空心服之，待少時，以早飯下之。

甘麥大棗湯甘麥大棗湯

治「婦人臟燥，喜悲傷欲哭，象如神靈所作，數欠伸。」

甘草三兩，　小麥一升，　大棗十枚。

右三味，水六升，煮三升，溫分三服。亦補脾氣。

預知子丸〈局方〉預知子丸〈局方〉

治「心氣不足，精神恍惚，語言錯妄，忪悸煩鬱，憂愁慘慼，喜怒多恐，健忘少睡，夜多異夢，寤即驚魘，或發狂眩，暴不知人，並宜服此。」

預知子《去皮》　白茯苓　枸杞子　山藥　茯神 柏子仁　人參　地骨皮　遠志　石菖蒲

黃精蒸熟　朱砂水飛，等分

共為末，煉蜜丸芡子大。每嚼一丸，人參湯下。

香附甘草散〈丹溪〉香附甘草散〈丹溪〉

治怒氣

香附米，六兩，　甘草一兩。

右為細末，每服二錢，白湯調下，立消。

人參散人參散

治膽虛常多畏恐，不能獨臥，如人捕之狀，頭目不利。

人參、　枳殼、　五味子、　桂心、　乾菊花、　茯神、 山茰、　枸杞各七錢半，　柏子仁、　熟地各一兩。

右為細末，每服二錢，溫酒調下。

茯神散茯神散

治膽虛冷。目眩頭痛。心神恐畏。不能獨處。胸中滿悶。

茯苓一兩，　遠志、　防風、　細莘、　白朮、　前胡、 人參、　桂心、　熟地、　菊花各七錢半，　枳殼半兩。

右為末，每服三錢，水一盞，薑三片，煎至六分，溫服。

補膽防風湯補膽防風湯

治「膽虛目暗，喉痛數唾，眼目眩冒，五色所障，夢見與人鬥訟，恐懼，面色變者。」

防風一錢，　人參七分，　細莘、　芎藭、　甘草、 茯苓、　獨活、　前胡各八分。

右為粗末，每服四大錢，水一盞半，棗子二枚，煎至八分，食前服。

單方單方

憂鬱不伸。胸膈不寬。貝母去心。薑汁炒研。薑汁麪糊 丸。每服七十丸。征士鎖甲煎湯下。〈集效方〉

病笑不休。滄鹽煆赤。研入河水煎沸啜之。探吐熱痰 數升。即愈。〈子和〉

《番紅花》「主治心憂鬱積，氣悶不散，活血。久服令人心 喜。」又治驚悸。〈時珍〉

治因驚憂怖迫，或激憤惆悵，致志氣錯越，心行違僻 者。白雄雞一頭，治如食法，真珠薤白各四兩，水三升， 煮二升，盡食之，飲汁令盡。〈肘後方〉

驢肉：主風狂，憂愁不樂，能安心氣，同五味煮食，或以 汁作粥食。〈孟詵〉

鍼灸鍼灸

《素問》曰：「肝虛則目䀮䀮無所見，耳無所聞，善恐，如人 將捕之，取其經，厥陰與少陽。」

腎虛則胸中痛，大腹小腹痛，清厥，意不樂，取其經，少 陰太陽血者。

「陽明」令人腰痛，不可以顧，顧如有見者，善悲。刺陽明 於胻前三痏，上下和之出血，秋無見血。

解脈令人腰痛如引帶，常如折腰狀，善恐。刺解脈，在 郄中結絡如黍米，刺之血射以黑，見赤血而已。 「飛揚之脈」，令人腰痛，痛上怫怫然，甚則悲以恐。刺「飛 揚之脈，在內踝上五寸，少陰之前，與陰維之會， 人有所墮墜，惡血留內，腹中脹滿，不得前後，先飲利 藥，此上傷厥陰之脈，下傷少陰之絡，刺足內踝之下， 然谷之前，血脈出血，刺足跗上動脈，不已，刺三毛上， 各一痏，見血立已，左刺右，右刺左，善悲驚不樂，刺如 右方。」

邪客於足太陰之絡，令人嗌痛，不可內食，無故善怒， 氣上走賁上。刺足下中央之脈，各三痏，凡六刺，立已。 左刺右，右刺左。

《靈樞經》曰：「膽病者善太息，口苦嘔宿汁，心下澹澹，恐 人將捕之，嗌中吤吤然數唾，在足少陽之本末，亦視 其脈之陷下者灸之。其寒熱者，取陽陵泉。」

善怒而不欲食言，益小，取足太陰。怒而多言，刺足少 陽。

厥陰為闔，闔折即氣絕而喜悲，悲者取之厥陰，視有 餘不足。

邪在心，則病心痛喜悲，時眩仆，視有餘不足而調之， 其輸也。

厥頭痛，頭脈痛，心悲喜泣，視頭動，脈反盛者，刺盡去 血，後調「足厥陰。」

黃帝曰：「人之哀而泣涕者，何氣使然？」岐伯曰：「心者，五 臟六腑之主也，目者，宗脈之所聚也，上液之道也；口 鼻者，氣之門戶也。故悲哀愁憂則心動，心動則五臟 六腑皆搖，搖則宗脈感，宗脈感則液道開，液道開故 泣涕出焉。液者，所以灌精濡空竅者也。故上液之道 開則泣，泣不止則液竭，液竭則精不灌，精不灌則目」 無所見矣。故命曰「奪精。」補天柱經挾頸。

《甲乙經》曰：「短氣心痹，悲怒逆氣，怒狂易，魚際主之。 心痛善悲，厥逆懸心如饑之狀，心憺憺而驚，大陵及 間使主之。」

心憺憺而善驚恐，心悲，《內關》主之。

驚善悲不樂如墮墜，汗不出，面塵黑，病飲不欲食，《照 海》主之。

《千金方》曰：「列缺，主四肢厥，喜笑。」

《內庭》：「主喜頻數欠伸，惡聞人音。」

章門，主四肢懈惰喜怒。

左手關前寸口陰實者，心實也。若心下有水氣，憂恚 發之，刺手心主，治陰。

通里主「卒痛煩心，心中懊憹，數欠頻伸，心下悸，悲恐。 漏谷主腸鳴強欠，心悲氣逆，腹䐜滿急。 天井、神道心腧主悲愁恍惚，悲傷不樂。」

間使，主「善悲驚狂，面赤目黃，瘖不能言。」

少衝，主「太息煩滿，少氣悲驚。」

行間，主心痛數驚，心悲不樂。

商丘，主心下有寒痛，又主脾虛令人病不樂，好太息。 太衝，主羸瘦恐懼氣不足，腹中悒悒。

支正、魚際、合谷、少海、曲池、腕骨，主狂言驚恐。

然谷、陽陵泉，主心中怵惕，恐如人將捕之狀。

少府，主數噫，恐悸，氣不足。

「左手關上陽絕者，無膽脈也。」苦膝疼，口中苦，眯目，善 畏如見鬼，多驚少力，刺足厥陰治陰在足大指間，或 刺三毛中。

醫案醫案

《儒門事親》曰：「戴人之次子，自出妻後，體日瘦，語如瓮 中出，此病在中也。常撚第三指失笑，此心火也。約半 載，日飲冰雪，更服涼劑。戴人曰：『惡雪則愈矣』。其妻懼 太寒，戴人曰：『吾用藥如鼓之應，桴，汝親也，尚惡涼藥， 宜乎世之謗我也。至七月，厭冰不飲，病日解矣。 一人因喜樂之極，而病者莊先生切其脈，為之失聲 佯曰：『吾取藥去』』。」數日更不來。病者悲泣辭其親友曰： 「吾不久矣。」莊知其將愈。慰之。詰其故。莊引《素問》曰：「懼 勝喜。」

戴人路經古亳，逢一婦病喜笑不止，已半年矣。眾醫 皆無術矣。戴人曰：「此易治也。」以滄鹽成塊者二兩，用 火燒令通赤，放冷研細，以河水一大椀，同煎至三五 沸，放溫，分三次啜之，以釵探於咽中，吐出熱痰五升； 次服大劑黃連解毒湯，不數日而笑定矣。《內經》曰：「神 有餘則笑不休。」此所謂神者，心火是也。火得風而成 焰，故「笑」之象也。五行之中，惟火有笑矣。

一富家婦人，傷思慮過甚，二年不寐，無藥可療。其夫求戴人治之。戴人曰：「兩手脈俱緩，此脾受病，脾主思 故也。」乃與其夫議以怒而激之，多取其財，飲酒數日， 不處一法而去。其人大怒，汗出，是夜困眠，如此者八 九日不寐，自是而進食，脈得其平。

洛陽孫伯英，因誣獄妻子被繫，逃於故人家。是夜覺 胃脅痛，託故人求藥。故人曰：「有名醫張戴人適在焉， 當與公同往。」時戴人宿酒未醒，強呼之。故人曰：「吾有 一親人，病，欲求診。」戴人隔牕望見伯英曰：「此公伏。」大 驚恐。故人曰：「何以知之？」戴人曰：「面青脫色，膽受怖也。」 後會赦乃出，方告戴人。

霍秀才之子，年十二歲，睪丸一旁腫膇。戴人見之曰： 「此因驚恐得之。驚之為病，上行則為嘔血，下則腎傷 而為水腫。」以「琥珀通經散」，一瀉而消散。

《丹溪心法》曰：「一婦十九歲，氣實多怒，一日忽大叫而 欲厥，蓋痰閉於上，火起於下而上衝，始用香附五錢， 生甘草三錢，川芎七錢，童便、薑汁煎服；又用青黛、人 中白、香附末為丸，稍愈不除，後用大吐乃安。吐後用 導痰湯加薑炒黃連、香附、生薑煎下龍薈丸而愈。 一女許婚後，夫經商二年不歸，因不食，困臥如癡，無 他」病，竟日向壁而臥。其父迎丹溪翁治之，告以故。翁 脈畢，謂其父曰：「此思則氣結也，藥難獨治。得喜可解， 不然令其怒。」於是掌其面，誣以外情，果大怒而號泣 者三時，令解之，即求食矣。所以然者，悲則氣消，怒則 勝思故也。翁謂其父曰：「病雖瘥，得喜方已。」乃諭以夫 回。既而果然，疾亦不舉。

一婦病不知稍蘇，即號叫數四而復昏。丹溪翁診之， 肝脈弦數而且滑，曰：「此怒心所為」，蓋得之怒而強酒 也。詰之，則不得於夫，每遇夜自酌解其懷，翁治以消 痰降火之劑，而加香附以散肝分之鬱，立愈。

東陽吳子方年五十，形肥味厚，且多憂怒，脈常沉濇， 自春來得痰氣病，醫認為虛寒，率與燥熱香竄之劑， 至四月間，兩足弱，氣上衝，飲食減。予曰：「此熱鬱而脾 虛，痿厥之證作矣。形肥而脈沉，未是死證。但熱邪太 盛，當此火旺，實難求生。」且與竹瀝下白朮膏盡二斤， 氣降食進，一月後大汗而死。

一女子年踰笄，性躁味厚，暑月因大怒而呃作，每作 則舉身跳動，神昏不知人。問之，乃知暴病。視其形氣 俱實，遂以人參蘆煎湯飲，一椀大吐頑痰，數椀大汗， 昏睡一日而安。人參入手太陰，補陽中之陰者也，蘆 則反爾，大瀉太陰之陽。女子暴怒氣上，肝主怒，肝主 氣，《經》曰：「怒則氣逆。」氣因怒逆，肝木乘火侮肺，故呃大 作而神昏。參蘆喜吐，痰盡氣降而火衰。金氣復位，胃 氣得和而解。麻黃發汗，節能止汗。穀屬金，糠之性熱； 麥屬陽，麩之性涼。先儒謂「物物具太極」，學者其可不 觸類而長，引而伸之乎。

周本心，年六十歲，形氣俱實，因大恐，正月間染病，心 不自安，加人將捕之狀，夜臥亦不安，兩耳後亦覺火 光炎上，食飲雖進而不知味，口乾而不欲食。以人參、 白朮、當歸身為君，陳皮為佐，加鹽炒黃蘗、炙元參各 少許，煎服自愈，月餘而安。

《醫學綱目》曰：鄉里有一婦人，數次無故悲泣不止，或 謂有祟，祈禳請禱備至，終不應。予忽憶《金匱》有一證 云：「婦人臟燥，悲傷欲哭，象如神靈，數欠伸者，宜甘麥 大棗湯。」予急令治藥，盡劑而愈。古人識病制方，種種 絕妙如此。

《薛己醫按》曰：「一婦人元氣素弱，痰氣時作，或咽間不 利，或胸痞等證。余以為鬱結傷脾，用加味歸脾湯治 之而愈。後遇恚怒，前證仍作，惑於眾言，以為痰飲，妄 用祛痰之劑，吐瀉數次，變諸異證，口禁不醒。余以為 脾胃復傷，日用六君子一劑，米飲濃煎，常服匙許。至 四日，漸進粥食，乃服前藥，間以歸脾湯，喜其善調養」， 兩月餘諸證悉愈。

一婦人因怒患痰厥而蘇，左手臂不能伸，手指麻木， 口喎眼斜，痰氣上攻，兩腿骨熱，或骨中酸痛，服烏藥 順氣散之類，諸證益甚，不時昏憒，更加內熱晡熱。余 以為肝經血虛，內熱生風，前藥復耗肝血，虛火熾盛 而益甚也。先以柴胡梔子散調養肝經氣血，數日後， 用八珍湯加釣藤鉤散，諸證稍愈。又用加減八味丸 料，少加酒炒黃蘗、知母黑色者，數劑，諸證頓退，乃服 「人珍湯」、柴胡梔子散，半載而痊。後勞役即有復作之 意，服柴胡梔子散隨安。

《醫方考》曰：「按《聞見錄》云：『州監軍病悲思，其子迎赫允 治之，允告其子曰：『法當甚悸即愈』。時通守李宋卿御 史嚴甚，監軍內所畏也。允與其子請於宋卿一造，問 責其過失，監軍惶怖汗出，疾乃愈。蓋恐思則氣結，驚 怖則氣浮，浮則氣不結矣。此亦以情相勝也』。」

趙知則，太原人，因喜成疾。巢氏醫脈之，為之驚異，出 取藥，竟不與之。數日，趙悲哭辭家人曰：「處世不久矣。」 巢知其將愈，使人慰之，詰其故，引《素問》「恐勝喜」以對， 可謂得元關者也。

韓丞相疾，天方不雨，更十醫罔效。左友信最後至，脈已，則以指計甲子曰：「某日當雨。」竟出。韓疑曰：「豈為吾 疾不可為耶？何言雨而不及藥我也？」既而其夕果雨， 韓喜，起而行乎庭，達旦疾若脫去。乃召左，至而問之， 對曰：「公相之疾，以憂得之。私計公相忠且仁，方今久 旱，必為民憂。以旱為憂，必以雨而瘳，理固宜然，何待」 藥而愈耶。此亦《素問》喜勝憂也。

一縣差拿犯人，以鐵索項所犯至縣，行至中途，其犯 投河而死。犯家告差人索騙，威逼至死，及能脫罪，未 免破財，憂憤成病，如醉如癡，謬言妄語，無復知識。其 主延戴念仁視之，戴云：「此以費財而病，必以得財而 愈。」乃命作三錫錠如銀狀，預置於泥溝之中，候其至 時，詐以鎖鑰誤墮其中，命探之，乃出三錫錠。主曰：「銀 也。吾不用此弗義之財。悉以與汝其差。」握視不置。病 遂日愈。此亦喜勝憂也。

一女子，母甚是相愛，既嫁而母死，遂思念不已，精神 短少，厭厭嗜臥，諸藥不應。其夫延韓世良治之，韓曰： 「此病得之於思，藥不易愈，當以術治之。」乃賄一巫婦， 授以祕語。一日夫謂妻曰：「汝之念母如此，不識彼在 地下亦念汝否？吾當他往，汝盍求巫婦卜之。」妻欣諾， 遂召巫至，焚香禮拜，而母靈降矣。一言一默，宛然其 母之生前也。女遂大泣，母叱之曰：「勿泣，汝之生命尅 我，我遂早死。我之死皆汝之故。今在陰司，欲報汝讎。 汝病厭厭，實我所為。我生則與爾母子，死則與爾寇 讎矣。」言訖，女改容大怒，詬之曰：「我因母病，母反我害 我，何樂而思之？」自是而病愈矣。此亦以情療之也。 譚植素謹言，為韶州佐，一日會堂屬官，筵中有蘿蔔 頗大，眾羡之。譚曰：「尚有大如人者。」眾皆笑以為無。譚 悔恨自咎曰：「人不見如是大者，而吾以是語之，宜其 以吾言為妄且笑也。」因而憂憤，連日不能食。其子煌 讀書達事，思父素不輕言，因愧赧成疾，必實所言，始 可療病。遂遣人至家，取蘿蔔如人大者。至官所，復會 堂屬，強父扶疾而陪。酒至數巡，以車載至席前，眾皆 驚訝，其父大喜，厥旦疾愈。此亦《素問》喜勝憂也。 《寓意草》曰：「吳添官生母時多暴怒，以致經行復止，入 秋以來，漸覺氣逆上厥，如畏舟船之狀，動輒運去，欠 臥於牀，時若天翻地覆，不能強起，百般醫治不效，因 用人參三五分，略寧片刻，最後增至五錢，一劑日費 數金，意圖旦」夕苟安，以視稚子，究竟家產盡廢，病轉 凶危，大熱引飲，腦間有如刀劈，食少瀉多，已治木無 他望矣。聞余返婁，延診過許，以可救，因委命以聽焉。 余以怒甚則血菀於上，而氣不返於下者，名曰厥巔 疾。厥者逆也，巔者高也，氣與血俱逆於高巔，故動輒 眩運也。又以上盛下虛者，過在少陽，少陽者，足少陽 膽也。膽之穴皆絡於腦，鬱怒之火，上攻於腦，得補而 熾，其痛如劈，同為厥巔之疾也。風火相煽，故振搖而 熱；木土相凌，故艱食而多瀉也。於是會《內經》鐵落鎮 墜之意，以代赭石、龍膽草、蘆薈、黃連之屬，降其上逆 之氣；以蜀漆、丹皮、赤芍之屬，行其上脘之血；以牡蠣、 龍骨、五味之屬，斂其浮游之神。最「要在每劑藥中，加 入生豬膽汁二枚。」蓋以少陽熱熾，膽汁必乾，亟以同 類之物濟之，資其持危扶顛之用。病者藥一入口，便 若神返其舍，忘其苦口。連進十數劑，服豬膽二十餘 枚，熱退身涼，飲食有加，便瀉自止，始能起牀，行動數 步，然尚覺身輕如葉，不能久支。僕恐藥味太苦，不宜 多服，減去豬膽及蘆、龍等藥，加入當歸一錢，人參三 分，薑、棗為引，平調數日而全愈。

本作品在全世界都属于公有领域，因为作者逝世已经超过100年，并且于1930年1月1日之前出版。

本作品原文沒有標點。標點是人工智能程序古詩文斷句 v2.1創建，並且經由維基文庫用戶編輯改善的。本站用戶之編輯以知识共享 署名-相同方式共享 4.0协议（CC BY-SA 4.0）發佈。

歡迎各位持續修正標點，請勿複製與本站版權協議不兼容的標點創作。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Kwj2772

- Jdx

- 維基小霸王

- Rocket000

- Santoposmoderno

- HereToHelp

- Victormoz

- Srittau

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

欽定古今圖書集成/博物彙編/藝術典/第341卷

关于